ZMICO เผยกำไรปี 58 ลดลง หลังค่าใช้จ่ายรวมพุ่ง
ZMICO เผยกำไรปี 58 ลดฮวบ! โดยมีกำไร 65.47 ลบ. ลดลง 59% จากปีก่อนมีกำไร 158.14 ลบ. หลังค่าใช้จ่ายรวมพุ่ง
1 ก.พ. 2559

บริษัทหลักทรัพย์ ซีมิโก้ จำกัด (มหาชน) หรือ ZMICO และบริษัทย่อยรายงานผลการดำเนินงานประจำปี 58 สิ้นสุดวันที่ 31 ธ.ค.58 มีกำไรสุทธิ 65.47 ล้านบาท หรือ 0.05 บาทต่อหุ้น ลดลง 59% จากปีก่อนที่มีกำไรสุทธิ 158.14 ล้านบาท หรือ 0.121 บาทต่อหุ้น
โดยผลการดำเนินงานที่ลดลงเนื่องจาก บริษัทมีค่าใช้จ่ายรวมเพิ่มขึ้น 59.03 ล้านบาท จากดอกเบี้ยจ่ายและค่าธรรมเนียมจากการออกตั๋วแลกเงินเพิ่มขึ้น 8.54 ล้านบาท เนื่องจากมีการออกตั๋วแลกเงินในปี 2558 ส่วนปี 2557 ยังไม่มีการออกตั๋วแลกเงิน
ขณะเดียวกันค่าธรรมเนียมและค่าบริการจ่ายเพิ่มขึ้น 2.21 ล้านบาท จากค่าธรรมเนียมตัวแทนซื้อขายหน่วยลงทุนของโซลาริส เพิ่มขึ้นตามการขยายตัวของมูลค่าสินทรัพย์ภายใต้การจัดการ นอกจากนี้บริษัทมีการตั้งค่าเผื่อการด้อยค่าเงินลงทุนในบริษัทบีคอนเพิ่มขึ้น 51.32 ล้านบาทและลดค่าเผื่อการด้อยค่าเงินลงทุนใน Thanh Cong 0.54 ล้านบาท
 